FI Euroopan unionin virallinen lehti C 50/1

KOMISSION LAUSUNTO,

annettu 21 päivänä helmikuuta 2008,

Euroopan parlamentin ja neuvoston direktiivin 94/9/EY 7 artiklan soveltamisesta Ruotsin viranomaisten toteuttamaan ”MCT Brattberg — RGSFB” -tiivisteholkkia koskevaan kieltotoimenpiteeseen

ATEX SE-01-07

(ETA:n kannalta merkityksellinen teksti)

(2008/C 50/01)

1. RUOTSIN KUNINGASKUNNAN VIRANOMAISTEN ILMOITUS

Räjähdysvaarallisissa tiloissa käytettäviksi tarkoitettuja laitteita ja suojajärjestelmiä koskevan jäsenvaltioiden lainsäädännön lähentämisestä annetun direktiivin 94/9/EY 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat laitteet ja suojajärjestelmät voidaan saattaa markkinoille ja ottaa käyttöön ainoastaan silloin, kun ne asennetaan ja huolletaan asianmukaisesti ja niitä käytetään niille suunniteltuun tarkoitukseen ja kun ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta.

Direktiivin 7 artiklan 1 kohdassa säädetään, että jos jäsenvaltio toteaa, että laitteet tai suojajärjestelmät, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet laitteiden tai suojajärjestelmien poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Ruotsin viranomaiset ilmoittivat 26. maaliskuuta 2007 Euroopan komissiolle virallisesti kieltotoimenpiteestä, joka koskee yrityksen MCT Brattberg AB, S-371 92 Karlskrona, valmistaman, merkkiä MCT Brattberg ja tyyppiä RGSFB olevan holkkitiivisteen markkinoille saattamista ja markkinoilta poistamista.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voisivat ryhtyä asianmukaisiin toimiin kyseisten laitteiden tai suojajärjestelmien suhteen 2 artiklan 1 kohdan mukaan niille kuuluvien velvollisuuksien mukaisesti.

2. RUOTSIN VIRANOMAISTEN ESITTÄMÄT PERUSTELUT

Ruotsin viranomaiset perustelivat toimenpiteensä sillä, että tuote ei ole ATEX-direktiivin 94/9/EY liitteessä II vahvistettujen olennaisten terveys- ja turvallisuusvaatimusten mukainen, koska EY-tyyppitarkastustodistuksessa tarkoitettuja seuraavia yhdenmukaistettuja eurooppalaisia standardeja on sovellettu virheellisesti:

— EN 50018:2000 + A1:2002 Räjähdysvaarallisten tilojen sähkölaitteet — Räjähdyspaineen kestävä rakenne ”d”: Tekniset puutteet: Tiiviystestin vaatimusten noudattamatta jättäminen (standardin C.3.1.1 alakohta, direktiivin liitteessä I olevan 1.2.9 kohdan olennaiset terveys- ja turvallisuusvaatimukset) Holkkitiiviste ei läpäissyt tiiviystestiä, jossa testinäytteeseen kohdistetaan kahden minuutin ajan 30 baarin paine: — alle 0,5 baarin paineessa esiintyi joitakin vuotoja, — 1 baarin paineessa esiintyi vuotoja useissa ja 2 baarin paineessa lukuisissa kohdissa, — 3 baarin paineessa moduulit, joilla kaapeliaukko tiivistetään, alkoivat pursuta kehyksestä ja työntyivät lopulta kokonaan ulos 5 sekunnin kuluessa. Hallinnolliset puutteet: Todistus (standardin 13.1 alakohta): Todistus ei sisällä holkkitiivisteen tyyppien ja mallien erittelyä. Holkkitiiviste on hyväksytty ”laitteena”, ei Ex-komponenttina.

— EN 50014:1997 + A1:1999 + A2:1999 Räjähdysvaarallisten tilojen sähkölaitteet — Yleiset vaatimukset: Hallinnolliset puutteet: Käyttöohjeet (standardin 27 kohta, direktiivin liitteessä olevan 1.0.6 kohdan oleelliset terveys- ja turvallisuusvaatimukset): Käyttöohjeissa ei ole yhteenvetoa merkinnöistä. Hyväksyttyjen tyyppien ja mallien (mitkä holkkitiivisteet todistus kattaa), tiivistysajan (mitä aikaa sovelletaan hyväksyttyihin holkkitiivisteisiin) ja putkia varten hyväksyttyjen holkkitiivisteiden (voidaanko hyväksyttyjä holkkitiivisteitä käyttää putkissa) osalta esiintyy sekavuutta. Todistuksessa tarkoitettua asiakirjaa (”Nomenclature of drilled modules”) ei mainittu käyttöohjeissa.

3. KOMISSION LAUSUNTO

Komissio pyysi kirjeitse 27. maaliskuuta 2007 valmistajaa — MCT Brattberg AB — ja EY-tyyppitarkastustodistuksen antanutta ilmoitettua laitosta — LCIE Fontenay-aux-Roses — toimittamaan omat huomautuksensa Ruotsin viranomaisten toimenpiteestä.

LCIE Fontenay-aux-Roses vastasi kirjeitse 14. toukokuuta 2007 ja kiisti Ruotsin viranomaisten havaitsemat hallinnolliset puutteet todeten, että puutteet eivät ole oleellisia. Lisäksi se toimitti liitteenä valmistajan MCT Brattbergin kirjeen, jolla valmistaja purki sopimuksensa LCIE:n kanssa ja pyysi tätä peruuttamaan todistuksen.

Ruotsin viranomaiset toimittivat komissiolle 31. elokuuta 2007 valmistajan MCT Brattbergin niille osoittaman 8. helmikuuta 2007 päivätyn kirjeen, jossa todettiin seuraavaa: ”Olemme peruuttaneet LCIE:n todistuksen kaikkien tytäryhtiöittemme ja edustajiemme osalta emmekä myy tällä hetkellä laitteita, joilla on ATEX-hyväksyntä. Kaikki laitteet, joilla on ATEX-merkintä, on nyt poistettu markkinoilta ja ne on asetettu laadunvarmistusjärjestelmässämme karanteeniin.”

Saatavilla olevan tiedon, asianomaisten osapuolten esittämien huomautusten ja valmistajan toteuttamien toimien perusteella komissio katsoo, että rajoitustoimenpiteiden kohteena oleva tuote ei täytä edellä tarkoitettuja olennaisia terveys- ja turvallisuusvaatimuksia. Vaatimusten noudattamatta jättämisestä, erityisesti teknisistä puutteista, aiheutuu vakavia riskejä kyseistä tuotetta käyttäville.

Noudatettuaan vaadittua menettelyä komissio katsoo täten, että Ruotsin viranomaisten toteuttamat toimenpiteet ovat perusteltuja.